双调・雁儿落过得胜令春游
作者：吴西逸
朝代：元

paragraphs: 人衔白玉杯，马纵黄金辔。
帘栊燕影闲，院落莺声碎。
酒瓮浸玻璃，睡帐揭金泥。
醉写评花句，梦随芳草池。
别离，天远书难寄。
芳菲，红残春又归。
题情春闲芍药瓶，尘淡菱花镜。
香消翡翠炉，扇冷犀红柄。
终日倚山屏，无意理银筝。
独坐愁偏甚，孤眠睡不成。
长更，月冷鸳衾剩。
愁凝，最无情窗下灯。
叹世高阳酒更酡，栗里诗难和。
风清弦管声，月淡珠玑唾。
青镜苦消磨，白发尽婆娑。
门外桑榆景，庭前荆棘科。
蹉跎，白日空闲过。
风波，浮生无奈何。
春花闻杜鹃，秋月看归燕。
人情薄似云，风景疾如箭，留下买花钱，趱入种桑园。
茅苫三间厦，秧肥数顷田。
床边，放一册冷淡渊明传。
窗前，抄几联清新杜甫篇。